După protestele repetate de la mitingurile organizate de PSD la Iași, Suceava, Galați, și după incidentul de vineri când doi protestatari au fost reținuți de Jandarmerie la Topoloveni, unde președintele PSD se afla în vizită electorală, Liviu Dragnea nu mai participă la evenimente cu public larg, alegând organizarea unor întâlniri restrânse și securizate cu grupuri de cetățeni. Sâmbătă a fost la Sibiu, împreună cu ministrul Petre Daea, pentru a face friptură la grătar și mămăligă cu un grup de oieri.

De altfel, PSD a anulat mitingul pe care voia să îl organizeze în București în data de 21 mai, și unde spera inițial să poată aduce 100 000 de cetățeni, motivul renunțării fiind tot teama de proteste.

”Sâmbăta aceasta am petrecut-o alături de oierii din Poiana Sibiului. (...) Alături de Petre Daea, le-am ascultat problemele și am pus pe hârtie un program pe termen scurt și mediu în așa fel încât oieritul în România să revină la ce era odată. Am făcut o serie de pași importanți cu programul pentru lână, cu înființarea Casei de Comerț și subvențiile acordate. A venit însă momentul să trecem la nivelul următor. Așa că ne-am propus ca în perioada următoare să mai aducem modificări în privința legislației pentru zilieri, pentru a încuraja forța de muncă, să acordăm o subvenție pentru mieluțe pentru creșterea efectivelor și acordarea unei subvenții de 2 lei pe kilogramul de lâna dar și înființarea mai multor spălătorii de lână. De asemenea vrem ca prin Casa Română de Comerț să dezvoltăm centre de preluare, centre de prelucrare, centre de îngrașare, flota de vase pentru transport extern de animale și nu în ultimul rând magazine”, a scris Liviu Dragnea pe pagina sa de Facebook, unde a atașat o galerie foto: